Virallinen lehti nro C 153 , 01/06/1999 s. 0039



B4-0223/99 Päätöslauselma Öcalanin pidätyksestä ja tarpeesta löytää poliittinen ratkaisu kurdikysymykseen Euroopan parlamentti, joka - ottaa huomioon aikaisemmat Turkkia ja kurdikysymystä koskevat päätöslauselmansa, - ottaa huomioon EU:n ja Turkin välisen parlamentaarisen sekavaliokunnan kokouksen 18. ja 19. helmikuuta 1999, - ottaa huomioon neuvoston 22. helmikuuta 1999 antaman lausunnon, A. ottaa huomioon, että Kurdistanin työväenpuolueen (PKK) johtaja Abdullah Öcalan palautettiin 15. helmikuuta 1999 Turkkiin, jossa hänet pidätettiin virallisesti maanpetoksesta syytettynä 23. helmikuuta 1999, B. ottaa huomioon, että Öcalanin vangitseminen on saanut Euroopan kaupungeissa aikaan useita kurdien protesteja, joiden tuloksena on ollut suurlähetystöjen valtauksia, väkivaltaisuuksia, kuolemantapauksia, panttivankien ottamista ja huomattavaa tuhoa, C. ottaa huomioon, että kolme eurooppalaisen passin omaavaa kurdinaista on Kreikan suurlähetystössä Nairobissa, eikä heillä ole mitään takuita täysin turvallisesta palauttamisesta johonkin unionin jäsenvaltioon, D. palauttaa mieleen, että Turkki on Euroopan neuvoston jäsen ja että se on allekirjoittanut ihmisoikeuksien ja perusvapauksien suojaamista koskevan yleissopimuksen ja kidutuksen vastaisen YK:n yleissopimuksen, sekä korostaa, että yksi Turkin velvoitteista Euroopan neuvoston jäsenenä on kuolemanrangaistuksen käyttämättä jättäminen, E. panee merkille, että pääministeri Ecevit on vakuuttanut, että Öcalanin oikeudenkäynnissä noudatetaan Euroopan neuvoston periaatteita, F. katsoo, että kaikkien EU:n jäsenehdokasmaiden on täytettävä Kööpenhaminan kriteerit, joissa vaaditaan demokratian, oikeusvaltion, ihmisoikeuksien ja vähemmistöjen kunnioittamisen ja niiden tukemisen takaavien instituutioiden vakauden saavuttamista, G. pahoittelee, että EU ja sen jäsenvaltiot eivät kyenneet ajoissa pääsemään yksimielisyyteen Öcalanin tapauksesta; 1. On vakuuttunut siitä, että viime päivien tapahtumat ovat osoittaneet, että Turkin kurdikysymyksellä on kansainväliset mittasuhteet ja huomattavat vaikutukset rauhaan, turvallisuuteen ja vakauteen Euroopassa, ja vaatii EU:ta ja sen jäsenvaltioita ottamaan vastuulleen yhteisen näkökannan kehittämisen; 2. Paheksuu jyrkästi kaikkia väkivaltaisuuksia, panttivankien ottamista ja suurlähetystöihin tunkeutumista sekä vaatii tiukasti Kurdistanin työväenpuoluetta (PKK) ja muita kurdijärjestöjä noudattamaan lainmukaista ja yleistä järjestystä EU:n jäsenvaltioissa; 3. Kehottaa Turkin viranomaisia osoittamaan sitoutuneisuutensa kurdikysymyksen poliittiseen ratkaisuun ja kurdijärjestöjä vakuuttamaan tukeaan ja sitoutuneisuuttaan poliittiseen ratkaisuun; Öcalanin oikeudenkäynti 4. Odottaa Turkin viranomaisten takaavan Öcalanin inhimillisen kohtelun ja varmistavan, että järjestetään julkinen ja oikeudenmukainen oikeudenkäynti, joka vastaa eurooppalaisen ja kansainvälisen lainsäädännön mukaan Turkille kuuluvia velvoitteita; 5. Kehottaa tässä yhteydessä Turkin viranomaisia toteuttamaan tarvittavat toimet kansainvälisten tarkkailijoiden pääsemiseksi oikeudenkäyntiin ja harkitsemaan uudelleen sitä, että Punaisen ristin kansainvälisen komitean sallitaan tarkastaa vankilan humanitaariset olosuhteet ja vangin terveys; 6. Vaatii painokkaasti neuvostoa, jäsenvaltioiden hallituksia ja Kenian viranomaisia tekemään kaiken mahdollisen, jotta Kreikan suurlähetystössä Nairobissa olevat kolme kurdinaista palautetaan kansainvälisen oikeuden sääntöjä noudattaen; 7. Edellyttää, että Öcalan voi vapaasti valita asianajajansa Turkissa tätä ammattia harjoittavien joukosta; 8. Korostaa olevansa huolestunut siitä, että valtion turvallisuustuomioistuinta käytetään Öcalanin kuulustelussa ottaen huomioon, että asevoimien tuomarien osallistuminen saattaa vaaraan prosessin riippumattomuuden; 9. Toistaa vastustavansa vakaasti kuolemanrangaistuksen käyttöä; Kurdien tulevaisuus Turkissa 10. Muistuttaa tuomitsevansa kaikki terrorismin muodot; 11. Vaatii neuvostoa ja jäsenvaltioita ryhtymään kaikkiin tarvittaviin toimenpiteisiin kurdikysymyksen poliittisen ratkaisun edistämiseksi Turkissa; 12. Uskoo, että tällaiseen ratkaisuun olisi sisällyttävä seuraavat seikat: - Turkin alueellisen koskemattomuuden kunnioittaminen - demokratisoituminen ja kansalaisyhteiskunnan vahvistaminen - kurdien tunnustaminen ja heidän oikeuksiensa takaaminen (kansalaisoikeuksien, poliittisten, koulutukseen liittyvien ja kulttuurillisten oikeuksien) Turkin rajojen sisällä - taloudellinen ja sosiaalinen kehitys alueella; 13. Vaatii Turkin viranomaisia sallimaan kaikkien nykyisten demokraattisten poliittisten puolueiden, mukaan lukien HADEP:in, vapaan osallistumisen huhtikuussa järjestettäviin vaaleihin, ja lopettamaan heidän johtajiensa ja aktivistiensa häirinnän ja vangitsemiset; 14. Kehottaa kaikkia Turkin poliittisia puolueita ottamaan kantaa kurdikysymykseen huhtikuun vaaleissa, mikä edistäisi väkivaltaisen konfliktin lopettamista ja poliittista ratkaisua sen aiheuttaneisiin oloihin; 15. Kehottaa puhemiestään välittämään tämän päätöslauselman neuvostolle, komissiolle, Turkin hallitukselle, Turkin suurelle kansalliskokoukselle, Euroopan neuvoston parlamentaariselle yleiskokoukselle ja Punaisen ristin kansainväliselle komitealle.